ORDE do 29 de setembro de 2004 de aprobación definitiva da modificación puntual número 3 das normas subsidiarias de planeamento do Concello de Vedra (A Coruña), para ampliación do cemiterio da parroquia de San Xián de Sales. (Expediente AC 03026 AD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 02/11/2004

O planeamento urbanístico vixente no municipio de Vedra son as normas subsidiarias municipais de
planeamento, o texto refundido das cales foi aprobado definitivamente polo concello o 23 de marzo de 1995.
O Concello de Vedra formula unha modificación das normas subsidiarias vixentes que ten por obxecto a cualificación, dentro do solo non urbanizable de núcleo rural, dunha parcela duns 1.730,57 m de superficie, propiedade do arcebispado de Santiago de Compostela, para ampliación do cemiterio parroquial de San Xián de Sales, como sistema xeral de equipamentos e dotacións, establecendo unha ordenanza específica para a parcela resultante.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas se suxeitarán ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido o 5 de novembro de 2003, de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da corporación, en sesión do 22 de xaneiro de 2004, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 27 de febreiro de 2004 e nos xornais El Correo Gallego do 4 e 5 de febreiro de 2004 e La Voz de Galicia do 5 e 6 de febreiro de 2004. Non foron presentadas alegacións, conforme o certificado incluído para o efecto no expediente.
No expediente constan os informes favorables do secretario do concello do 16 de xaneiro de 2004, da arquitecta técnica municipal do 21 de abril de 2004 e do director xeral de Patrimonio Cultural do 17 de xuño de 2004.
O Pleno da corporación, en sesión do 28 de abril de 2004, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
O Servizo de Urbanismo e Inspección Territorial da Coruña requiriu a emenda das deficiencias documentais observadas en datas 19-5-2004 e 7-7-2004, e o concello presentou documentación os días 2 e 20 de xullo de 2004.
No proxecto aprobado provisionalmente reflectíronse as observacións sinaladas no informe da consellería previo á aprobación inicial, agás a relativa á determinación do carácter público ou privado do
equipamento consonte o disposto nos artigos 53.1 i) e 56 b) da Lei 9/2002. En coherencia coa finalidade da modificación, ampliación dun cemiterio parroquial propiedade da Igrexa Católica, o punto 4 do proxecto, «ordenación proposta», deberá incluír expresamente a titularidade privada do equipamento.
A competencia para adoptar a presente decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e de acordo co informe do Servizo de Urbanismo e Inspección Territorial da Coruña e das subdireccións xerais de Urbanismo e de Disciplina e Informes do 29 de setembro de 2004, así como coa proposta da Dirección Xeral de Urbanismo, da mesma data,
DISPOÑO:
Artigo 1º
Aprobar definitivamente a modificación puntual nº 3 das normas subsidiarias de planeamento do Concello de Vedra (A Coruña) para ampliación do cemiterio da parroquia de San Xián de Sales, coa condición de que a alínea c) do punto 4 do proxecto, «ordenación proposta», teña a seguinte redacción: «Uso: equipamento privado: cemiterio».
Artigo 2º
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP posteriormente a que se dea cumprimento á condición recollida no artigo anterior.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de setembro de 2004.
Alberto Núñez Feijoo
Vicepresidente primeiro e conselleiro
de Política Territorial, Obras Públicas e Vivenda